
Til:

Universitetsstyret

Møtedato:

11.12.2003.

Arkivref.:

200000537-7/SAE/011.9

opprettelse av AKSJESELSKAP for disponering av midler til arktisk biologisk forskning og kompetanseutvikling

Bakgrunn

Avdeling for arktisk biologi (AAB) ved Det medisinske fakultet har et akkumulert overskudd på cirka kr. 8.000.000,-, som i hovedsak er generert gjennom eksternt finansierte oppdrag som AAB har utført til fastpris.  AAB ønsker at disse midler skal forvaltes på en slik måte at avkastning av kapitalen kan benyttes til støtte til grunnforskning vedrørende arktiske og antarktiske dyr ved AAB. 

I tillegg til forvaltning av kapitalen ønsker AAB å se kapitalforvaltningen i sammenheng med forvaltning av eiendommen Ryøya.  Ryøya ble ervervet at Universitetet i Tromsø ved AAB fra stiftelsen Straumhella legat i 1991 for kr. 1.300.000,-.  Eiendommen har av Universitetet i Tromsø vært benyttet til oppdrett og studier av moskus.  

Universitetsstyret gjorde den 22.06.2000 følgende vedtak (sak S 88-00):

”1.
Universitetsstyret godkjenner planene om opprettelse av et aksjeselskap som skal forvalte akkumulert kapital ved Avdeling for arktisk biologi, samt eiendommen Ryøy, med de forutsetninger som er lagt til grunn i universitetsdirektørens saksfremlegg.

2.
Universitetsdirektøren gis fullmakt til å forhandle med departementet om opprettelsen av et slik aksjeselskap, samt særskilt bevilging av midler til kapitalinnskudd i selskapet.

3. Forslag til vedtekter for aksjeselskapet legges fram for styret til godkjenning.”

For ytterligere opplysninger om sakens bakgrunn vises det til saksframlegget til sak S 88-00 (vedlegg 1).

Fullmakt fra UFD

Utdannings- og forskningsdepartementet har i brev av 23.12.02 (vedlegg 2) gitt Universitetet i Tromsø fullmakt til å opprette selvstendige rettssubjekt, samt benytte overskudd av eksternt finansiert virksomhet til kapitalinnskudd. Videre har departementet gitt UiTø fullmakt til å forvalte statens eierinteresser på vegne av departementet i selskap som opprettes etter ovennevnte.

Universitetsdirektørens vurdering og forslag 

Universitetsdirektøren foreslår at det opprettes et aksjeselskap i samsvar med de planer som tidligere er lagt frem for styret, og at selskapets firma skal være Rya gods AS. Universitetsdirektøren ser det som hensiktsmessig at selskapet eier og forvalter eiendommen Ryøy, gnr. 50, bnr. 5 i Tromsø slik også AAB ønsker. Dette innebærer at eiendommen overføres fra Universitetet i Tromsø til selskapet. En overdragelse forutsetter at selskapet innvilges konsesjon fra Landbruksmyndighetene til å overta eiendommen.  Universitetsdirektøren anbefaler at det avtales og tinglyses forkjøpsrett til eiendommen Ryøy, for det tilfelle at selskapet i fremtiden skulle komme til å selge eiendommen. Det foreslås at universitetsstyret delegerer til universitetsdirektøren å etablere og stifte selskapet. 

Selskapets vedtekter

Det er utarbeidet forslag til vedtekter for selskapet (vedlegg 3).  Vedtektene er bygd opp etter kravene i aksjeloven (asl.) § 2-2.

Vedtektenes § 3 ”Formål og virksomhet”

AAB ønsker at midlene skal forvaltes på en slik måte at avkastningen av kapitalen kan nyttes som støtte for fremragende grunnforskning vedrørende arktiske og antarktiske dyr ved avdelingen. Det vises til at forskningsmidlene i dag i stor grad er relevans basert eller knyttet til forskningsprogrammer eller andre retningsgivende tiltak, noe som kan være uheldig for utviklingen av den frie grunnforskningen. Ved å ha forskningsmidler øremerket grunnforskning, mener AAB at kontinuiteten i forskningsvirksomheten ved avdelingen vil kunne sikres for fremtiden. Samtidig vil avdelingen være bedre rustet til å møte år med svikt i tilgangen på ekstern støtte.

Universitetsdirektøren finner det rimelig at midlene utnyttes til fordel for den virksomhet AAB driver, og legger vekt på behovet for å kunne frigjøre midler til grunnforskning uten at disse er knyttet til et bestemt forskningsprogram eller formål. Dette er en utfordring for alle fagmiljøer i fremtiden, og et ansvar Universitetet i større grad enn tidligere må ta selv.

Universitetsdirektøren finner det således formålstjenlig å forvalte de akkumulerte midlene slik at avkastningen kan nyttes til forskningsformål ved AAB. På samme måte må det kunne forsvares at eiendommen Ryøy forvaltes og utvikles slik at den kan gi avkastning som kan anvendes til forskningsformål. 

Vedtektenes § 4 og § 11.

Universitetsdirektøren foreslår at kr. 500.000,- skal utgjøre selskapets aksjekapital. Aksjelovens minstekrav er kr.100.000,-. Universdirektøren mener at det er en fordel at aksjekapitalen er noe høyere enn minstekravet. Dette gir et signal utad om selskapets kapital. Samtidig foreslås det at selskapet skal ha en urørlig kapital på kr.7.000.000,-. Det innebærer at det i det vesentlige vil være selskapets kapitalavkastning som kan brukes i henhold til formålene. 

Styremedlemmer

Universitetsdirektøren mener at det ut fra formålene med selskapet er hensiktsmessig at leder ved AAB er medlem av styret. Videre er det naturlig at universitetsdirektøren eller den han bemyndiger er medlem av styret. For å få en bred sammensetning av styret bør et tredje styremedlem komme fra et annet fagmiljø. Det foreslås følgende styremedlemmer til selskapet:

Styreleder:
Professor Arnoldus Schytte  Blix.

Styremedlem:  Universitetsdirektøren, eller den han bemyndiger.

Styremedlem:  Professor Trude Haugli 

Professor Blix skal være medlem av styret så lenge han er tilsatt som professor ved Universitetet i Tromsø. Øvrige styremedlemmer velges for den tid som er regulert i vedtektene.

Forslag til vedtak:

1. Selskapet Rya gods AS etableres.  Akkumulert kapital fra eksternt finansierte oppdrag ved Avdeling for arktisk biologi samt  eiendommen Ryøy, gnr. 50, bnr. 5 i Tromsø overføres som aksjekapital og som egenkapital til selskapet. 

2. Universitetsdirektøren gis fullmakt til å velge revisor, underskrive stiftelsesdokument, registreringsdokumenter og underskrive skjøtet på vegne av universitetsstyret.

3. Det fremlagte forslag til vedtekter vedtas som vedtekter for Rya gods AS.

4. Som styre oppnevnes:

· Professor Arnoldus Schytte  Blix, styreleder.

· Universitetsdirektøren, eller den han bemyndiger, styremedlem.

· Professor Trude Haugli, styremedlem
Tromsø, 04.12.2003

